Eskom besin later oor beurtkragArgieffoto bloot ter illustrasie. (Foto: Unsplash) Die kragstelsel toon goeie vordering en Eskom sal later vandag besluit of genoegsame kragreserwes opgebou is om beurtkrag vroeër af te skaf. Jan Oberholzer, Eskom se bedryfshoof, het Vrydagoggend tydens Eskom se jongste mediakonferensie gesê die kragvoorsiener sal 17:00 weer besin oor wanneer fase 2-beurtkrag opgehef sal kan word. Suid-Afrikaners sal voor 18:00 van dié besluit ingelig word. Die vordering sluit in die terugkeer tot diens van eenheid 1 by die Kusile-kragstasie sowel as die nie-kommersiële eenheid (eenheid 4) wat in die stadium uitstekend presteer. “Die eenheid word egter nog slegs vir toetsing gebruik en die prestasie van dié eenheid sal nie oorweeg word wanneer die besluit rakende beurtkrag gemaak word nie,” het Oberholzer gesê. Maroela Media het Donderdag berig Eskom sukkel om ŉ probleem met opwekkingseenheid 1 op te los. Kusile het gevolglik slegs een eenheid wat tans krag opwek. Phillip Dukashe, hoof van opwekking by Eskom, het op sy beurt gesê verskeie eenhede sal teen Maandag tot diens terugkeer. Dit sluit in een eenheid elk by die Lethabo-, Kusile- en Matimba-kragstasie. “Ons is in ŉ baie beter posisie as toe ons besluit het om fase 2-beurtkrag te implementeer,” het André de Ruyter, uitvoerende hoof van Eskom, gesê. Altesaam 11 258 MW is tans weens onbeplande herstelwerk nie beskikbaar nie, terwyl nog 6 580 MW weens beplande herstelwerk uit die netwerk gehaal is. De Ruyter het daarop gewys dat onbeplande kragonderbrekings in die stadium baie beter vertoon vergeleke met die 14 994 MW toe beurtkrag Woensdag ingestel is. Die land se damme is ook vol en daar is tans oorgenoeg diesel.